Title: ระเบียบคณะกรรมการพลังงานปรมาณูเพื่อสันติ ว่าด้วย การย้ายวัสดุพลอยได้ พ.ศ. 2554

ระเบียบคณะกรรมการพลังงานปรมาณูเพื่อสันติ

ระเบียบคณะกรรมการพลังงานปรมาณูเพื่อสันติ
ว่าด้วย
การย้ายวัสดุพลอยได้
พ.ศ. ๒๕๕๔

อาศัยอำนาจตามความในมาตรา ๔ วรรคหนึ่ง (๓) (๔) และมาตรา ๙ (๓) (๔)
แห่งพระราชบัญญัติพลังงานปรมาณูเพื่อสันติ พ.ศ. ๒๕๐๔ และข้อ ๓๗ วรรคสอง
ของกฎกระทรวงกำหนดเงื่อนไขวิธีการขอรับใบอนุญาต
และการดำเนินการเกี่ยวกับวัสดุนิวเคลียร์พิเศษ วัสดุต้นกำลัง
วัสดุพลอยได้หรือพลังงานปรมาณู พ.ศ. ๒๕๕๐
ซึ่งออกตามความในพระราชบัญญัติพลังงานปรมาณูเพื่อสันติ พ.ศ. ๒๕๐๔ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๐ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการพลังงานปรมาณูเพื่อสันติจึงออกระเบียบไว้ ดังนี้

ข้อ ๑  ระเบียบนี้เรียกว่า ระเบียบคณะกรรมการพลังงานปรมาณูเพื่อสันติ ว่าด้วย การย้ายวัสดุพลอยได้
พ.ศ. ๒๕๕๔

ข้อ ๒[๑]  ระเบียบนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

ข้อ ๓  ในระเบียบนี้
การย้าย หมายความว่า
การเคลื่อนย้ายวัสดุพลอยได้ไปปฏิบัติงานหรือเก็บรักษาไว้ ณ
สถานที่อื่นที่มิได้ระบุไว้ในใบอนุญาต
ผู้ควบคุม หมายความว่า
ผู้ที่ได้รับมอบหมายจากผู้รับอนุญาตโดยมีการควบคุมหรือกำกับจากเจ้าหน้าที่ผู้รับผิดชอบการดำเนินการทางเทคนิคเกี่ยวกับรังสี

ข้อ ๔  การรายงานการย้ายวัสดุพลอยได้
ให้ใช้แบบรายงาน สร ๓ ตามท้ายระเบียบนี้

ข้อ ๕  กำหนดระยะเวลาในการรายงาน
เป็นดังนี้
(๑) การย้ายวัสดุพลอยได้
ต้องแจ้งให้พนักงานเจ้าหน้าที่ทราบเป็นลายลักษณ์อักษรล่วงหน้าทุกครั้ง เว้นแต่กรณีย้ายไม่เกิน
๗ วัน จะแจ้งให้พนักงานเจ้าหน้าที่ทราบโดยทางโทรศัพท์ โทรสาร
หรือจดหมายอิเล็กทรอนิกส์ก็ได้
(๒) ต้องจัดทำสถิติการย้ายประจำเดือน (ย้อนหลัง)
และส่งให้พนักงานเจ้าหน้าที่อย่างน้อยเดือนละครั้ง
(๓) การรายงานตาม (๑), (๒)
ให้ใช้แบบรายงาน สร ๓ ตามท้ายระเบียบนี้

ข้อ ๖  เพื่อป้องกันการสูญหายและอุบัติเหตุทางรังสีที่อาจเกิดขึ้นได้ระหว่างการย้ายให้ปฏิบัติตามระเบียบคณะกรรมการพลังงานปรมาณูเพื่อสันติว่าด้วยแผนปฏิบัติการกรณีเกิดเหตุฉุกเฉินจากการรั่วไหลหรือแพร่กระจายรังสีในภาวะไม่ปกติหรือกรณีฉุกเฉินอื่น
ระเบียบคณะกรรมการพลังงานปรมาณูเพื่อสันติ ว่าด้วย
วิธีการขนส่งวัสดุกัมมันตรังสีและกากกัมมันตรังสี
ระเบียบคณะกรรมการพลังงานปรมาณูเพื่อสันติ ว่าด้วย วิธีการรักษาความมั่นคงปลอดภัยของวัสดุพลอยได้
และระเบียบคณะกรรมการพลังงานปรมาณูเพื่อสันติ ว่าด้วย
แบบรายงานการรั่วไหลของวัสดุพลอยได้

ประกาศ
ณ วันที่ ๒๓ ธันวาคม พ.ศ. ๒๕๕๔
กิตติรัตน์
 ณ ระนอง
รองนายกรัฐมนตรี
ประธานกรรมการพลังงานปรมาณูเพื่อสันติ

[เอกสารแนบท้าย]

๑. แบบการย้ายวัสดุพลอยได้ตามกฎกระทรวงกำหนดเงื่อนไขวิธีการขอรับใบอนุญาต
และการดำเนินการเกี่ยวกับวัสดุนิวเคลียร์พิเศษ วัสดุต้นกำลัง วัสดุพลอยได้ หรือ
พลังงานปรมาณู พ.ศ. ๒๕๕๐ ข้อ ๓๗ วรรคสอง
ออกตามความในพระราชบัญญัติพลังงานปรมาณูเพื่อสันติ พ.ศ. ๒๕๐๔ (สร ๓)

(ดูข้อมูลจากภาพกฎหมาย)

ปริยานุช/ผู้จัดทำ
๒ เมษายน ๒๕๕๕

ชาญ/ผู้ตรวจ
๑๐ เมษายน ๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๕๖ ง/หน้า ๑๓/๒๖ มีนาคม ๒๕๕๕